Cum debitis reuerentia et honore paratissimum in omnibus animum complacendj. Reuerendissime pater. Hesterna die hora serotina ex insperato comparuit familiaris vester latorpresencium Kanutus Bolth cum literis p[aternitatis] v[estre] reuerendissime duplicatis, de cuius aduentu magnam animi recreacionem accepimus, et de cognicione vestre salutis ac statu regni quieto et tranquillo plurimum fuimus exhilaratj. Nec nos tantis fatigiis et sollicitudinibus p. v. r. condigne regraciarj sufficimus, pro quibus in omni bono debitores sumus et eas, quas valemus, eidem gracias agimus jugiter et habemus. Scribit p. v. reuerendissima in primis literis suis de statu istius patrie et offert familiares suos ad veniendum huc pro defensione ecclesie et castri nostri, si id desiderauerimus etc., pro quo beniuolencie et gratitudinj vestre gracias agimus. Consideramus enim modum huc veniendj isto presertim yemalj tempore perdifficilem prout illi experiebantur, qui anno preterito huc venerunt. Ex diuina dispensacione factum esse credimus, quod post recessum domini gubernatoris ad Swetiam iam accelerantis aliqualis spes future securitatis nobis illuxit. Venerunt namque hiis diebus certe litere de Wiborgh sibi asscripte, quas in presencia Stenonis Cristiersson et prefecti Aboensis apperirj fecimus, experiri volentes de nouitatibus illarum parcium ac in quibus punctis essemus cum Ruthenis, jn quibus scribebatur domino gubernatori, quod Rutheni de Kexholm sub spem pacis impetrande nuncios suos ad Viborgh destinassent. Nostri vero viceuersa illis rescripserunt mittendo nuncios suos ad eos in simili negocio informatos prout ex mutuis eorum scriptis lacius apparebit, de quibus habebitis copias presentibus inclusas, quas igni committere ut occulte reseruare velitis; non nempe constabat aliquibus, quod nos huiusmodi copias fecimus inde extrahere. Scribemus enim ista in euentum quod p. v. r. saltem aliquid in generalj sciat, si dominus gubernator, quod non credimus, velit nouitates huiusmodi occultare, de quo tamen incerti adhuc sumus; cerciores vero effecti p. v. r. indilate scribemus. Non enim, prout scribit p. v. reuerendissima, de domino gubernatore magna gerenda est fiducia, quod isto modo patriam liberare poterit, cum multum varius et inconstans existit in agendis. Scripsit nobis pluries hoc autumpno, antequam rediit de Wiborgh, quid sibi perswadere vellemus, an deberet hic remanere an ad Sweciam redire propter suspicionem, quam gerebat de Swantone etc. Dicebamus sibi, quod non esset timendum de aliqua sedicione quamdiu hic maneret, super quo statim scripsimus p. v. r. iuxta eius voluntatem. Et optento a vobis responso rescripsimus sibi, quod nichil talium suspicare deberet; ymmo ad maiorem euidenciam misimus sibi copiam ex literis vestris illum passum concernentem. Postquam vero huc personaliter venit, per multa media affirmationem vnius partis a nobis elicere voluit, quamquam in animo suo prius statuerat omnino in Sweciam redire. Nos tandem dicebamus sibi, quod de disposicione istius patrie et similiter regni magis constaret sibi quam nobis ideoque magis nobis sciret quid esset faciendum, et allegauimus finaliter, quod propter eius recessum patria staret in magno periculo, nec esset hic aliquis, qui posset populum ad pugnam animare. Sed postquam noluit hiis contentari, oportebat nos consentire in voluntatem suam quod in Sweciam transiret et quantocius rediret. Jn tantum enim incaluerat animus suus illic redeundj, quod ab illo proposito non poterat auerti quouis ingenio. Quid vero sibi et suis in via postea acciderat ex aliis lacius intelligetis. Nam aduersitates et tempestates plurimas passus est, prout latorpresencium de hiis et aliis plenius nouerit referre. Ceterum de negocio cruciate in Ruthenos quomodo procedendum sit, dipositionj p. v. r. relinquimus, cuius votis nos conformabimus cognita voluntate ejusdem. Miramur tamen vehementer de tardacione literarum timemusque id euenisse, quod p. v. r. in literis suis commemorat. Scribit p. v. r de xxx lestis siliginis domino S[tenoni] donatis etc. Ffatemur ita esse, cum aliter importunitates suas euadere non poteramus, jn illumque finem factum extitit, quod nouum castrum apud Narffwen deberet munirj pro defensione regni et fidei catholice sicut ipse veraciter promisit et juravit. Quid tamen actum sit, satis constare poterit. Oblationes beati Hemingi similiter a nobis violenter extorsit pro defensione patrie et fidei catholice fide interposita, quod omnia nobis soluere debeat simul cum aliis summis prioribus ab ecclesia mutuatis. Noverit Deus quam libenter hoc fecimus; quibus eciam mediis usus est antequam eas optinuit, satis nobis constat. Nec adhuc cessat nos affligere et grauare. Nitebatur nempe annixe (?) ante recessum suum in Sweciam pecuniam de nouo a nobis extorquere pro soldatis de Lliuonia conducendis, quam sibi prestare recusauimus, cum non habebamus. Si pecunia nobis esset, nosipsi sciremus idipsum facere. De hiis, que practicantur cum duce Litwauie, parum aut nichil certi nobis constat. Volebamus intelligere a gubernatore que habuisset in commissis. Dicebat nobis, quod instabat pro dominio regni, ad quod, si admitteretur, vellet pro reformacione pacis futura estate se mediatorem exponere; sed hac yeme nichil efficere posset. Sed reuerendissime pater, auertat Deus quod ita fieret, per illum namque modum patria ista sequestraretur a regno et maneret sub dominio Nouegardie. Jnsuper, sicut scribit p. v. r. de expedicione contra Ruthenos in vere cum prima resolucione facienda casu, quo treuge cum Ruthenis fiere non possunt etc. Siue habuerimus treugas siue non, omnino tamen expedit, quod exercitus in tali tempore veniat propter tractatum pacis cum Ruthenis celebrandum, si saltem ad hoc deuenire contingat, de quo plurimum hesitamus. Non enim cum parua manu illic erit accedendum. Quod si non velint se ad pacem disponere, tunc omnino erit cum eis pugnandum. De captiuis nostris, videlicet Magno Frille, Nicolao Bentsson et aliis nobilibus istius patrie redimendis cogitare velit p. v. r., quod per medium illorum, qui ad Sweciam captiui ferebantur, redimi possunt. Nullj enim tales apud nos remanserunt, qui alicuius sunt estimacionis. Cum hiis felicissime viuat et valeat p. v. reuerendissima per tempora longiora ad nostram consolacionem singularem. Ex castro nostro Kustha penultima die mensis decembris anno etc. xcvi, nostro sub signeto Magnus, eadem gracia episcopus Aboensis. Adress: Reuerendissimo in Christo patri et domino domino Jacobo, diuina miseracione alme ecclesie Vpsalensis archiepiscopo, domino et fautori nostro precipuo.